Geoffrey Langlands

Geoffrey Langlands (21. lokakuuta 1917 – 2. tammikuuta 2019) oli Britanniassa syntynyt opettaja, joka tuli tunnetuksi pitkästä urastaan Pakistanissa. Hän toimi esimerkiksi monien maan sittemmin merkittävissä poliittisissa asemissa vaikuttaneiden henkilöiden opettajana Lahoressa ja sittemmin useampien koulujen tehtävissä Pohjois-Waziristanissa ja Chitralissa.
Elämäkerta.
Nuoruus.
Geoffrey Langlands syntyi 21. lokakuuta 1917 Yorkshiressa Englannissa. Hänellä oli kaksoisveli John Alexander Langlands. Perheen isä kuoli seuraavana vuonna espanjantautiin ja äiti syöpään vuonna 1930. Veljekset päätyivät isovanhemmilleen, mutta isoisäkin kuoli vuotta myöhemmin. Sukulaisten ja perheen ystävien tuella Langlands pääsi opiskelemaan King's Collegeen Tauntonissa Smoersetissä. Valmistuttuaan hän sai opettajanviran Croydonista Etelä-Lontoosta. Hän opetti tieteitä ja matematiikkaa, kunnes toisen maailmansodan sytyttyä hän liittyi brittiarmeijaan vuonna 1939.
Opettajanura.
Langlands toimi kommandojoukoissa, jotka osallistuivat esimerkiksi surkeasti epäonnistuneeseen Dieppen maihinnousuun vuonna 1942. Vuonna 1944 hän liittyi Brittiläisen Intian armeijaan. Langlands toimi Bangaloressa kouluttaen ja värväten nuoria upseereja. Brittivalta Intiassa päättyi Intian jakoon Intiaksi ja Pakistaniksi vuonna 1947. Jakoa leimasivat väkivaltaisuudet. Langlands itse oli saada surmansa muslimitaistelijoiden avattua tulen hänen ollessaan kouluttamassa hindupakolaisia. Jaon jälkeen Langlands liittyi vapaaehtoisena uuteen Pakistanin armeijaan. Hän toimi kouluttajana kuuden vuoden ajan. Lopulta vuonna 1958 Pakistanin presidentiksi noussut Mohammad Ajub Khan pyysi häntä jäämään Pakistaniin ja tarjosi Langlandsille hänen ottamaansa paikka algebran opettajan virkaa Aitchison Collegessa Lahoressa. Langlands vertasi koulua Eton Collegeen Lontoossa. Hän toimi koulun opettajana 25 vuotta. Tuona aikana hän opetti useita Pakistanissa sittemmin vaikuttaneita merkkihenkilöitä, kuten yhtä presidenttiä ja kahta pääministeriä, heidän joukossaan esimerkiksi Imran Khan.
Vuonna 1979 Langlands siirtyi opettajaksi sotilaille suunnattuun Cadet College Razmak -kouluun Pakistanin Pohjois-Waziristanissa. Pohjois-Waziristan oli osa Pakistanin heimoalueita, jotka tunnettiin levottomuudestaan. Vuonna 1988 Langlands siepattiin. Sieppauksen taustalla oli eräs paikallisvaalit hävinnyt heimopäällikkö, joka yritti arvovaltaisella vangilla taivutella hallintoa muuttamaan tuloksia. Langlands vapautettiin kuusi päivää myöhemmin. Langlands kuvaili sieppaajiensa olleen hyvin kohteliaita ja vaatineen yhteiskuvan ennen vapauttamistaan. Myöhemmin samana vuonna Langlands muutti Chitraliin, jossa hänestä tuli Sayurj Public School-koulun rehtori. Koululla oli alun perin vain 80 oppilasta, mutta se kasvoi 800:n oppilaan kokoiseksi Langlandsin johtamana. Langlands tunnettiin hyvin vaatimattomasta elämäntyylistään. Hän maksoi itselleen vain pientä palkkaa ja asui pienessä mökissä. Naimisiin hän ei mennyt koskaan. Koulu sai ajoittain kuuluisia vierailijoita, kuten prinsessa Dianan vuonna 1991. Langlands jäi eläkkeelle 94-vuotiaana vuonna 2012 ja asui sittemmin Aitchison Collegella entisten oppilaiden tarjoamassa asunnossa.
Langlands kuoli 2. tammikuuta 2019 Aitchisonissa. Sayurj Public School sai uuden nimen Langlands School and College hänen mukaansa. Hän oli saanut kaksi Pakistanin korkeinta siviilipalkintoa työstään koulutuksen saralla.